Papersnake/gushiwen huggingface dataset:
次韵谢丰叔贾运使
周必大（宋代）

锦衾留画省，绣斧上清湘。
儒以真无敌，臣于远有光。
二天临宴席，五字冠文场。
昼接行蕃锡，权奇下八方。
诗巢怀古
平步青（清代）

輶轩古不入于越，三百之内无篇章。山川磅礴毓奇杰，词坛大振扶舆光。

后人好古事搜讨，邦贤一瓣追心香。秋水长天阁云圯，崇祠复建龙山冈。

大书揭橥六君子，贺秦方陆偕徐杨。秘监梦寤忽不乐，疏乞道士东还乡。

酒肆谪仙人把臂，四明狂客胡云狂。处士偏师揭竿起，眼底颇欲无文房。

幽栖剡曲事渔钓，隐逸姓氏馨三唐。元英先生老不第，补唇已矣颓颜苍。

配食严陵谢晞发，击竹如意同悲凉。论忠独许渭南伯，少陵每饮君不忘。

南国作记亦忠告，何至比党韩师王。铁厓乐府有奇气，如出金石声铿锵。

三史书法待裁定，正统论息诸蜩螗。天池山人称后劲，嘉隆伪体扫秕糠。

妄庸巨子竞树帜，阙编俯首袁中郎。千山万壑风雅窟，岂无健者纷登场。

代更四姓祀七百，六君子外谁抗行。我来吊古事展拜，匠门弄斧惭登堂。

斯人代兴有正派，恨无妙手图西江。泊鸥吟社亦澌尽，春秋享祀谁烝尝。

西园遗址久衰草，残碑剥蚀埋夕阳。主持大雅望来哲，斯人不作心苍茫。
偈颂二十三首
释云岫（宋代）

昆仑之水易发，少林之春难芳。
一臂勿断，九年顿忘。
雷晕纹於一齿，花酿蜜於蜂房。
派列枝分兮子孙繁碎，乌非马似言语文章。
绵
王梦应（宋代）

既庶既繁，既多受祉。
厥胤维何，宜兄宜弟。
兄弟求矣，以燕翼子。
题昆仑山樵传后
徐恪（清代）

清江下海门，火石矗千丈。南有丛桂芳，下隐犹溪橡。

山人眷归卧，手把青藜杖。蹉跎中兴策，惆怅凌云想。

空山号鸺鹠，寒室走夔罔。著书高等身，谈笑时抵掌。

空同昆仑巅，长啸为神往。浮云太华屐，流水浙江桨。

遗泪洒双峰，乾坤划回莽。
和州得旨移粟宣城舟中和何希渊韵
王之道（宋代）

辙鱼应怪决江流，千里重为叠嶂游。
颇惯黑甜相对美，可无赤糙为宽忧。
干戈在眼心还折，勋业何时鬓早秋。
已办卖刀归买犊，不妨多种白江州。
禅人并化主写真求赞 其四二二
释正觉（宋代）

颦而嗔，伸而悦。默传鼻孔家风，用付眉毛时节。放下机投，展开漏泄。

十方三世兮同得同参，二仪万像兮同听同说。
树中饿
李东阳（明代）

山深雪寒路坎坷，两死何如一生可。
桃才自信不如哀，君若有生何必我。
楚王好士得燕才，燕家未筑黄金台。
当时周室何为哉？吁嗟乎树中饿死安足惜，何似西山采薇
食。
八月八日发潭州后得绝句四十首
赵蕃（宋代）

一年风月属中秋，今昔相传无异流。
定自天公亦兴此，故教雨脚破云头。
台湾行
黄遵宪（清代）

城头逢逢雷大鼓。苍天苍天泪如雨。倭人竟割台湾去。

当初版图人天府。天威远及日出处。我高我曾我祖父。

艾杀蓬蒿来此土。糖霜茗雪千亿树。岁课金钱无万数。

天胡弃我天何怒。取我脂膏供仇虏。眈眈无厌彼硕鼠。

民则何辜罹此苦？亡秦者谁三户楚。何况闽粤百万户。

成败利钝非所睹。人人效死誓死拒。万众一心谁敢侮。

一声拔剑起击柱。今日之事无他语。有不从者手刃汝。

堂堂蓝旗立黄虎。倾城拥观空巷舞。黄金斗大印系组。

直将总统呼巡抚。今日之政民为主。台南台北固吾圉。

不许雷池越一步。海城五月风怒号。飞来金翅三百艘。

追逐巨舰来如潮。前者上岸雄虎彪。后者夺关飞猿猱。

村田之铳备前刀。当軏披靡血杵漂。神焦鬼烂城门烧。

谁与战守谁能逃？一轮红日当空高。千家白旗随风飘。

搢绅耆老相招邀。夹跪道旁俯折腰。红缨竹冠盘锦条。

青丝辫发垂云髾。跪捧银盘茶与糕。绿沈之瓜紫蒲桃。

将军远来无乃劳？降民敬为将军导。将军曰来呼汝曹。

汝我黄种原同胞。延平郡王人中豪。实辟此土来分茅。

今日还我天所教。国家仁圣如唐尧。抚汝育汝殊黎苗。

安汝家室毋譊譊。将军徐行尘不嚣。万马入城风萧萧。

呜呼将军非天骄。王师威德无不包。我辈生死将军操。

敢不归依明圣朝。噫嚱吁，悲乎哉！汝全台。昨何忠勇今何怯。

万事反覆随转睫。平时战守无豫备。曰忠曰义何所恃？
摘梅花数枝插小瓶中辄数日不谢吟玩不足形为
张耒（宋代）

疏梅插书瓶，洁白滋媚好。
微香悠然起，鼻观默自了。
秀色定可怜，仙姿宁解老。
禅翁心土木，对此成魔恼。
寄题高宾王诗后卷
陈造（宋代）

韶頀充庭簉汉官，铺纾宏伟叹才难。
高郎袖有如椽笔，却伴秋虫吊夜寒。
葺圃
陆游（宋代）

种树书频读，齐民术屡窥。
曾求竹醉日，更问柳眠时。
卢橘初非橘，蒲葵不是葵。
因而辨名物，甘作老樊迟。
金盏子·翠岚时
王吉昌（元代）

翠岚时，疑晴之误绿波清。光浮草屋松窗静。＊旋著，膝琴横。闲唱咏，惬真情。贫自乐，胜公卿。宠无荣。辱无惊。灵台将养消息胜。禅月净，性珠明。三昧解，六通精。无上道，证圆成。
和刘子伦韵奉吴孟勤
李祁（宋代）

不是衰翁爱索居，只缘多病故人疏。来依陆氏三间屋，胜得刘人一纸书。

同辈谩推年齿大，后生应笑老成迂。知心赖有通家子，早晚相过意迥殊。
文君井
陆游（宋代）

落魄西州泥酒杯，酒酣几度上琴台。
青鞋自笑无羁束，又向文君井畔来。
读龙图梅公瘴说
邹浩（宋代）

市门隐去不知年，蔽芾甘棠荫乐川。五瘴作时虽不染，一篇留诫指其然。

直须镂版人皆与，庶使绵区病可痊。更有奇方公未说，上医医国许心传。
积雪初尽晚晴忽开怅然成咏
钱林（清代）

雪尽江更空，落帆横浦侧。孤亭夕照里，一雁见风色。

买酒归路遥，寒云敛成夕。渺渺野水横，荒荒岸烟直。

沙禽背船飞，见面不相识。明月来未来，前山岂能隔。
见邸报
陈杰（宋代）

正徯朝阳听凤鸣，忽传鹈鴃作秋声。
百年事会纷成毁，一日光阴屡晦明。
张霸安能识时务，翟公久自风交情。
人间快意真难待，茅屋看山了此生。
感事
白居易（唐代）

服气崔常侍，烧丹郑舍人。常期生羽翼，那忽化灰尘。

每遇凄凉事，还思潦倒身。唯知趁杯酒，不解炼金银。

睡适三尸性，慵安五藏神。无忧亦无喜，六十六年春。
耕图二十三首 其十八 舂碓
胤禛（清代）

野陌霜风早，柴门晚日多。舂声接邻响，杵韵洽豳歌。

颗颗珠倾篚，莹莹雪满箩。为怜艰苦得，把握屡摩挲。
书诗隐何元仲诗卷
廖行之（宋代）

相马玄黄牝牡，斲轮甘苦疾徐。
元亮得琴中趣，弥明非世间书。
园林晏起，寄昭应韩明府、卢主簿
韦应物（唐代）

田家已耕作，井屋起晨烟。园林鸣好鸟，闲居犹独眠。

不觉朝已晏，起来望青天。四体一舒散，情性亦忻然。

还复茅檐下，对酒思数贤。束带理官府，简牍盈目前。

当念中林赏，览物遍山川。上非遇明世，庶以道自全。
漂母祠
罗见麟（明代）

一饭相怜良不易，千金为报更何难。天生豪杰终扶汉，谁在尘何豫识韩。

阿母淮阳祠貌古，王孙云梦主恩残。登台一掬伤心泪，洒向西风木叶乾。
分韵得岳字送邢侍御出按秦中
边贡（明代）

函谷关头鸡喔喔，骢马凌秋向西岳。岳前石子何荦确，绣衣侍者斧在握。

冠上神羊峨一角，西抵龙荒北幽朔。百二河山眼中邈，渭水清清泾水浊，须君激扬无惮数。
庾楼
孔平仲（宋代）

高城枕浩渺，层层压崔嵬。路绕清阴上，山分爽气来。

天低风动幕，空迥月浮杯。远眼征帆尽，凉襟细雨开。

行人望蓬岛，游客比春台。岂独登临胜，扶倾不易才。
秋空上人练水讲席未竟归问之
王世贞（明代）

初闻师子座，高下天花飞。何事楗椎响，悠然托钵归。

道高魔事娆，心净世缘微。却顾生公石，虽顽知是非。
赠广淳破衣 其二
吴惟信（宋代）

旧抄梵律已俱焚，一片闲情老白云。定起石台华雨冷，满山松籁月中闻。
寿春进祝圣七首。搜扬草泽
贯休（唐代）

俟时兼待价，垂棘出尘埃。仄席三旌切，移山万里来。

烟霞衣上落，阊阖雪中开。寿酒今朝进，无非出世才。
和候粲辰蠡湖晓泛韵
司马龙藻（清代）

霜铺圩岸野人稀，渡口农家白板扉。小浪枕边惊梦早，远峰天板送青微。

星星落木空疑雨，片片轻鸥自浣衣。缥缈夷光何处去，扁舟万顷拥朝晖。
和张簿宁国山门六题·朝阳洞
梅尧臣（宋代）

洞门虽向扶桑开，洞深不放阳乌入。
古来道士今莫逢，石壁乳流苔正湿。
过清流桥北望
石宝（明代）

江国春多雨，偶晴图画开。竹边朱户启，花下美人来。

高柳藏歌榭，新莺过吹台。近郊山更好，苍紫竞崔嵬。
示鹿苑如老
李正民（宋代）

隐约平林夕照红，杖藜松径叩莲宫。有言未必输摩诘，得句何妨示己公。

自静其心心合道，无情于境境成空。谁知觌面相看处，洞水西流信已通。
钓者
赵希桐（宋代）

河豚荻笋春风老，鲈鱠莼丝秋水寒。
多少侯门天样阔，算来何似钓船宽。
秋日鲁郡尧祠亭上宴别杜补阙范侍御
李白（唐代）

我觉秋兴逸，谁云秋兴悲？
山将落日去，水与晴空宜。
鲁酒白玉壶，送行驻金羁。
歇鞍憩古木，解带挂横枝。
歌鼓川上亭，曲度神飙吹。
云归碧海夕，雁没青天时。
相失各万里，茫然空尔思。
三七侄入新屋
吴芾（宋代）

华屋新成集贺宾，门阑盛事一番新。
愿言积德高于屋，屋下长存百岁人。
过苏斋师寓斋感赋 其一
曹振镛（清代）

空庭寥落梦吟魂，每过潸然渍涕痕。昔侍门墙呼老友，今趋第宅对孤孙。

可能点笔神光护，祇有遗书手泽存。石墨楼高回首望，尽教腹痛向黄昏。
谒金门
赵崇（宋代）

春意薄。江上晚来风恶。帘外海棠花半落。睡深浑未觉。

梦想当年行乐。新恨暗添金鹊。写就金笺无处托。去鸿天一角。
次韵通明叟晚春二十七首 其九
释德洪（宋代）

昼永呼童挂北轩，青山无数卧披看。独怜杜宇啼声晚，催发芭蕉战莫寒。
申拂珊先生扈跸归自木兰
施朝干（清代）

清尘云罕大蒐还，剑佩从容水石间。寒到五更衣上月，秋横数点马头山。

塞门回指牛羊静，辇道平看竹木闲。几日天书新草罢，《车攻》高咏冠朝班。
山禽
邹浩（宋代）

异色殊形不可名，飞来飞去亦多情。只应知我归期近，故傍书帷送好声。
闻梨花发赠刘师命
韩愈（唐代）

桃蹊惆怅不能过，红艳纷纷落地多。
闻道郭西千树雪，欲将君去醉如何。
和陶渊明归田园六首 其六
李纲（宋代）

贫者无置锥，富者连阡陌。嗟予亦何幸，伏腊粗能适。

但使岁事亦，便足给朝夕。人生几何时，倏如驹过隙。

惟当适我心，安能供物役。著书聊寄怀，底之或可绩。

吾身虽不遇，吾言期有益。
野鹰
蓝仁（明代）

野鹰栖老江边树，整刷毛衣矜爪距。深林未见攫妖狐，近市且知争腐鼠。

天生羽族谁尔雄，尔德不肖形躯同。云霄真骨死炎瘴，来者如斯往者空。
菩萨蛮 春不老
袁绶（清代）

一畦种向荒园里。一绳晒向晴烟底。细洒水晶盐。曾劳玉指尖。

佳名听便好。真个春难老。甘脆醒微酲。尊前最忆卿。
痛思先讳示弟
区越（明代）

一掬终天恨，千年苦海深。蓼莪曾有句，宁了古人心。
题徐贲眠云轩图即用其韵
弘历（清代）

吴下诗人画，云留共画舒。何劳欹枕梦，飞兴到姑胥。
朝下寄韩舍人
耿湋（唐代）

侍臣鸣珮出西曹，鸾殿分阶翊彩旄。瑞气迥浮青玉案，

日华遥上赤霜袍。花间焰焰云旗合，鸟外亭亭露掌高。

肯念万年芳树里，随风一叶在蓬蒿。
谒金门
周密（宋代）

花不定。燕尾翦开红影。几点露香蜂赶趁。日迟帘幕静。

试把翠蛾轻晕。愁满宝台鸾镜。屈指一春将次尽。归期犹未稳。
偕张方伯樵野琴台秋禊 其四
黄良辉（清代）

往运萃阳九，汉南横氛雾。于兹轨清夷，庶康同王路。

逖扬灞涘轨，迩撷洛滨步。泠然排元筌，振衣豁尘务。

偶欣金序皎，弥惬石交晤。天末认逵鸿，烟际辨汀鹭。

层台阅废兴，流水鉴今故。大雅此焉陟，百代绵余慕。

岂异棠阴憩，躬仁化行露。咨予樗散姿，于野相牵附。

敢负凰桐奇，谬希夔尹顾。庶奏渌水谣，因轨答咸濩。
诗一首
彭思永（宋代）

争利争名日日新，满城冠盖九逵尘。
一声鸡唱千门晓，谁是高眠无事人。
咏雪
欧阳修（宋代）

至日阳初复，丰年瑞遽臻。
飘颻初未积，散漫忽无垠。
万木青烟灭，千门白昼新。
往来冲更合，高下著何匀。
望好登长榭，平堪走画轮。
马寒毛缩蝟，弓劲力添钧。
客醉看成眩，儿娇咀且颦。
虚堂明永夜，高阁照清晨。
树石诗翁对，川原猎骑陈。
冻狐乎迷旧穴，饥雀噪空囷。
此土偏宜稼，而予滥长人。
应须待和暖，载酒共行春。
己丑重阳在剑门梁山铺
宇文虚中（宋代）

两年重九皆羁旅，万水千山厌远游。白酒黄花聊度日，青萍绿绮共忘忧。

却怜风雨梁山路，不似莼鲈楚泽秋。何必东皋是三径，此身天地一虚舟。
偈颂一百六十首
释宗杲（宋代）

无边刹境，自他不隔於毫端。
十世古今，始终不离於当念。
丈夫自有冲天志，休向如来行处行。
颂古十三首
释德光（宋代）

尊者亲曾见佛来，双眉策起笑颜开。
古今不隔丝毫许，天上人间孰可陪。
琴意诗 其六 汉宫秋怨
张梁（清代）

掖垣天清夜沈沈，三十六宫宫漏深。凤辇鸾舆不知处，凉飔微动锒铛音。

卷帘徘徊鱼钥静，几片梧桐落金井。昭阳殿里月正明，长信门前风自冷。

玉轸金徽聊寄情，声声弹出是秋声。酸嘶银汉哀鸿唳，幽咽瑶阶怨蛩鸣。

雾湿云鬟花影移，哝哝絮语夜何其。马卿作赋音尤楚，班女裁诗韵更悲。

掩抑似闻长太息，千回百转柔肠强。罢琴惆怅不成眠，蜡檠飘红泪珠滴。
送刘坰登第赴调二首
项安世（宋代）

我老愚难改，年深病不瘳。
乡闾仗不隽，科甲慰穷愁。
拾芥虽堪喜，看花且莫留。
归来修远业，可以张吾州。
跋李伯时醉僧图
毛滂（宋代）

道人三昧一壶中，笔下惊蛇怖小童。
日日松间好消息，酒香先过野桥风。
奉送三荣王子文游益昌
度正（宋代）

自修盟好讳言兵，竞喜丰年贺太平。
养得狐狸解猖獗，健儿还胜老儒生。
对雨闻莺
丘为（唐代）

垂柳街头百丈丝，杏花林处度黄鹂。间关正在秦筝里，历乱偏伤楚客时。

风传一一声来尽，雨湿双双飞去迟。羡尔能将户客意，何如栖得上林枝。
自遗
陆游（宋代）

踽踽人间未死身，乡闾共敬六朝民。
睡无由著缘多感，醉不能成坐一贫。
幽屏最憎虫吊夜，狂吟略似鸟鸣春。
也知世俗谁知我，犹待君王猎渭滨。
李右司以诗送梅花至潞公予虽不接右司想见其
黄庭坚（宋代）

凡花俗草败人意，晚见琼蕤不恨迟。
江左风流尚如此，春功终到岁寒枝。
陪师厚游百花洲槃礴范文正祠下道羊昙哭谢安石事因读生存华屋处零落归山丘为十诗 其七
黄庭坚（宋代）

委径问谣俗，高丘省佃作。昔游非苟然，今花几开落。
初至邵阳逢入桂林使作书问其地之安危
陈与义（宋代）

湖北弥年所，长沙费月余。
初为邵阳梦，又作桂林书。
老矣身安用，飘然计本疏。
管宁辽海上，何得便端居。
宿文殊院呈孙子和二绝
张耒（宋代）

朱楼帘卷见天涯，倦客倚栏何所思。
新月无情明复落，清箫有恨歇还吹。
山居晚兴 其三
永忠（清代）

不知今夜云，定作何时雨。龙形奋攫拿，虎势横吞吐。

咫尺青霭迷，騃童失步武。不因短檠然，那复识宾主。
和陶归去来兮辞
苏轼（宋代）

归去来兮，吾方南迁安得归。
卧江海之澒洞，吊鼓角之凄悲。
迹泥蟠而愈深，时电往而莫追。
怀西南之归路，梦良是而觉非。
悟此生之何常，犹寒暑之异衣。
岂袭裘而念葛，盖得觕而丧微。
我归甚易，匪驰匪奔。
俯仰还家，下车阖门。
藩垣虽缺，堂室故存。
挹吾天醴，注之洼尊。
饮月露以洗心，餐朝霞而眩颜。
混客主而为一，俾妇姑之相安。
知盗窃之何有，乃掊门而折关。
廓圜镜以外照，纳万象而中观。
治废井以晨汲，滃百泉之夜还。
守静极以自作，时爵跃而鲵桓。
归去来兮，请终老于斯游。
我先人之敝庐，复舍此而焉求？
均海南与汉北，挈往来而无忧。
畸人告予以一言，非八卦与九畴。
方饥须粮，已济无舟。
忽人牛之皆丧，但乔木与高丘。
警六用之无成，自一根之返流。
望故家而求息，曷中道之三休。
已矣乎，吾生有命归有时，
我初无行亦无留。驾言随子听所之，
岂以师南华而废从安期。谓汤稼之终枯，
遂不溉而不耔。师渊明之雅放，
和百篇之新诗。赋归来之清引，
我其後身盖无疑。
杂咏下 棕
洪适（宋代）

剖心青掌露，蓬首紫髯垂。花孕鱼堪馔，枝重鸟不窥。
入城似吴竹溪
陈著（宋代）

投眠方丈室，为趁午潮差。
父执子爱我，客身心是家。
夜床安纸帐，晓枕梦梅花。
早作临溪别，此情天共涯。
慈济塔
吕南公（宋代）

僧说奸雄人，亦发归依愿。秪今慈济塔，乃自张崇建。

云空土石乾，碑倒龟龙断。悠长香火事，岂以非夫贱。
句
宋庠（宋代）

青牛恃力狂挨树。
偶题
司空图（唐代）

水榭花繁处，春晴日午前。鸟窥临槛镜，马过隔墙鞭。
严陵道中 其二
吴惟信（宋代）

自信平生命，羁孤竟未通。春烟行路远，夜雨客房空。

道术徒稽古，人心不重穷。好山何日买，清梦鸟声中。
句 其四
周紫芝（宋代）

江南树树黄垂蜜。
见率斋王帘使
刘鉴（宋代）

渡孟升陑未岁余，访箕问虺即求书。
从来文武相经纬，正在朝廷妙卷舒。
拳毛騧歌次王汝玉韵
朱綝（明代）

李唐天厩拳毛騧，蹙踏倒影凌飞霞。侯家神骏岂遗种，遍身细缬旋螺花。

端阳射柳辕门道，紫燕身轻拂柔草。镂膺虎韔锦障泥，响马群中看表表。

得隽归来红日西，汗沟珠血濡霜蹄。解鞍滚罢起喷振，奚奴牵入垂杨堤。

南陌观花宜按辔，戏共王孙簇芳骑。乌衣朱雀足追游，自古金陵说佳丽。

皇风万里清关河，尚方兵仗绣不磨。騧兮騧兮免负戈，日日朝天鸣贝珂。
寿李映碧先生
朱用纯（清代）

举世皆尚年，所重在平生。不见期颐寿，适以摧令名。

省阁旧才期，朝章多建明。汉廷有张于，民自无冤声。

忠亮炳千古，岂直松乔龄。天心笃所佑，以持世道倾。

弱草萎疾风，寒松弥晚荣。要使仰止下，感慕有馀情。

韦编况夙好，著书万卷成。
侍宴长宁公主东庄应制
李乂（唐代）

紫禁乘宵动，青门访水嬉。贵游鳣序集，仙女凤楼期。

合宴簪绅满，承恩雨露滋。北辰还捧日，东馆幸逢时。
杂咏一百首·尹氏
刘克庄（宋代）

聚橛并番楀，今犹唾姓名。
国人深可畏，尹氏更须平。
阎和诗叙别再用前韵
王十朋（宋代）

我本东嘉田舍翁，登科偶与蜀龙同。盍簪经月钦高谊，分袂令龙念此公。

幕府可能淹俊杰，宸襟应亦记精忠。他年揽辔游吴越，访我茅庐浙水东。
暮春题瀼西新赁草屋五首 其四
杜甫（唐代）

壮年学书剑，他日委泥沙。事主非无禄，浮生即有涯。

高斋依药饵，绝域改春华。丧乱丹心破，王臣未一家。
汪学博携饮罗湖 其二
屈大均（明代）

随君尊酒去，一一上湖桥。童子木兰枻，将军青玉箫。

暮风生铁飓，春水上咸潮。并马严城入，月明还见招。
从郑少嘉求贡纲余茶
张栻（宋代）

茗事萧疎五岭中，修仁但可愈头风。
春前龙焙令人忆，知与故人风味同。
送简能禅者归仙都
释重顯（宋代）

荷策下丹嶂，纷纷雪正飞。
浮生谁未到，旧国自重归。
云背猿声断，天遥鹗影微。
莲城古风月，又得振清机。
春日即事
姚勉（宋代）

行野醒春困，看山立昼晴。
鸠啼青樾破，鹭匝绿秧行。
物到忘机乐，人因远俗清。
觅诗无断句，敲板午茶声。
偈颂一百三十六首
释惟一（宋代）

秋风清，秋月白，
秋水共长天一色。不是心外境，
亦非目前法。可中一见便知归，
平步广寒攀桂枝。
白府真君
赵傑之（宋代）

卓茂当年政术优，治声终不似贤侯。
显幽一致施仁化，庙食中山卒未休。
稽山道中
陆游（宋代）

禹陵草木初沾露，谢墅人家已闭门。
八十年间几来往，痴顽不料至今存。
次韵李子木见赠
邹汉勋（清代）

力学瘉废学，蓁芜廿年外。尔来始识字，渐欲穷綮会。

丹铅勤记录，所乐斯为最。傥或称述作，无乃夜郎大。

古经义多微，钩沈意非汰。裒然成两书，沽贱等苫盖。

乃劳频借读，赠言缛文贝。愚材果何当，讵关时显晦。

知是滑稽语，但了篇章债。夫子论文章，故自绝流辈。

指顾掩群雅，逸翮鸣翙翙。顾我已类狗，画虎惭黠狯。
古意效东野二首
张耒（宋代）

与君虽异坊，秋凉各平分。
已遣月入牖，更教风扫门。
照君幌中寝，拂君堂上尘。
绸缪似衣带，终日遶君身。
寄邓远游远游书来云新搆书楼高矗云汉索余一律纪之
胡应麟（明代）

闻尔为楼近郁蓝，晴川历历豫章南。当檐河汉三千尺，绕架云霞八百函。

径压蓬蒿同蒋诩，阶藏兰菊类罗含。书成白马深相忆，不得南皮竟夜谈。
次韵李笠翁伊园十宜 其二 雨
徐庭翼（清代）

小溪碧水涨横滩，蓑笠渔翁钓晓寒。良友最宜天晚宿，好山犹爱雨馀看。
五泄山二首 其二
王艮（元代）

山骨层层刻画，溪流曲曲萦回。岩际玉龙喷雪，天风吹落瑶台。
朱挥使昆仲南园八咏 其八 栽菊径
韩雍（明代）

绕篱植寒花，相对自怡悦。岂但颜色好，爱彼守晚节。
过石谷秦淮水阁看画鹊华秋色图
顾祖禹（清代）

辋川六月写沧浪，梦入平津逸兴长。却忆挥毫千万里，风生腕底为君凉。
送同年朱元直监税
冯时行（宋代）

会计牛羊道益光，幽兰不佩亦芳香。
前郎未必辞官小，我辈惟芳作法凉。
客抱只消潘鬓白，俸囊无奈朔身长。
要芳别后相思地，独上西山下夕阳。
庆春宫
陈允平（宋代）

孤鹜披霞，归鞍卸日，晚香菊自寒城。虚馆灯闲，征衫尘浣，夜深何处砧声。乱蛩催怨，月明里、依稀数星。云山迢递，犹误归期，方寸遍萦。

秋风燕送鸿迎。最怜堤柳，白露先零。倦倚楼高，恨随天远，桂风和梦俱清。故人千里，记翦烛、西窗赋成。相如憔悴，宋玉凄凉，酒恨花情。
杨文发自长沙相别忽来权邑惠诗次其韵
王庭圭（宋代）

湘水东边唤渡舟，湘天欲暮使人愁。岂期陶令来为县，应念庞人不入州。

索我题诗今老矣，看君下笔几时休。论文把酒诚堪乐，莫叹樽前欠杜秋。
谢王介甫
薛利和（宋代）

一路生灵陡顿贫，庙堂康济岂无人。君王若问茶租日，请把茶租乞与人。
赠清漳明府侄聿
李白（唐代）

我李百万叶，柯条布中州。
天开青云器，日为苍生忧。
小邑且割鸡，大刀伫烹牛。
雷声动四境，惠与清漳流。
弦歌咏唐尧，脱落隐簪组。
心和得天真，风俗由太古。
牛羊散阡陌，夜寝不扃户。
问此何以然，贤人宰吾土。
举邑树桃李，垂阴亦流芬。
河堤绕绿水，桑柘连青云。
赵女不冶容，提笼昼成群。
缲丝鸣机杼，百里声相闻。
讼息鸟下阶，高卧披道帙。
蒲鞭挂檐枝，示耻无扑抶。
琴清月当户，人寂风入室。
长啸一无言，陶然上皇逸。
白玉壶冰水，壶中见底清。
清光洞毫发，皎洁照群情。
赵北美佳政，燕南播高名。
过客览行谣，因之颂德声。
归昭应留别城中
王建（唐代）

喜得近京城，官卑意亦荣。并床欢未定，离室思还生。

计拙偷闲住，经过买日行。如无自来分，一驿是遥程。
寄题刘居士环翠庵
释德洪（宋代）

平生不识刘居士，想见茅庵枯瘁姿。百八珠轮红玛瑙，万千峰绕碧琉璃。

笑人经卷钻故纸，彼世金珠似笊篱。折脚铛中谁共过，小庞真是出家儿。
点绛唇（百索）
蔡戡（宋代）

纤手工夫，采丝五色交相映。同心端正。上有双鸳并。

皓腕轻缠，结就相思病。凭谁信。玉肌宽尽。却系心儿紧。
余尸巾山苦诛求而去钵无舂粮寓公范公伟质衣以赆西笑曰乱邦不居行矣
释居简（宋代）

廉士难于俗吏并，质衣犹及送僧行。惠惟适用偏多感，施及无求益见情。

弱羽敢辞三足妒，伏雌常与九包争。故家逸韵难谐俗，共作台州一段清。
和蟫窟棉兰移居韵 其二
施士洁（清代）

如君能办买山赀，王屋愚公亦可移。愿唱鹭门归隐曲，共吟蟫窟落成诗。

元龙楼上人何在，朱鸟窗前客未窥。笑我国于蜗角左，厌厌新妇闭车帷。
偈
释普绍（宋代）

灵云悟桃花，玄沙傍不肯。
多少痴禅和，担雪去填井。
今春花又开，此意谁能领？
端的少人知，花落春风静。
老叹
陆游（宋代）

齿发衰残久退休，衡茅荒寂更禁秋。
一年用力身犹倦，百不关禁梦亦愁。
远浦卧看凫泛泛，深林时听鹿呦呦。
天台日有游僧过，白术黄精不待求。
题蒋诗翁故居
郑会龙（宋代）

诗翁仙去旧坛荒，云满空山花自香。
老尽游人春不问，杜鹃声里几斜阳。
谢陈舜弼送丹荔
冯时行（宋代）

骊珠三百照倾箱，一一都全味色香。
道远鹤觞齐骑驿，雨多龙伯护津梁。
蠲烦已笑冰无味，过眼仍同玉有光。
报贶无他空觅句，更惭诗骨谢凌霜。
王半塘世丈枉和爰叠前韵五首 其一
徐绍基（清代）

杏林康了自年年，且赋归与养性天。一自石梁分襼后，云停月落数灯前。
题萧丞小池
钱起（唐代）

莺鸣蕙草绿，朝与情人期。林沼忘言处，鸳鸿养翮时。

春泉滋药暖，晴日度花迟。此会无辞醉，良辰难再追。
青玉案 赠染何先生
马钰（金朝）

无涯火院常笼罩。似醉梦，难分晓。卖弄惺惺非耍俏。争财竞气，恋妻男，算到底，终须掉。譬似无常坑窖了。便急急，搜玄妙。固养灵根真火燎。澄澄湛湛，证元初，大药就，天书诏。
念奴娇
黎廷瑞（宋代）

锦袍何处，向旧江、衰草寒芦萧瑟。瀛馆神仙挥玉尘，唤醒诗酒魂魄。走电飞虹，惊涛触石，举目乾坤窄。油然归去，短篷多载风月。
好在雨外云根，水边石上，鸥鹭盟重结。见说西湖湖上路，香沁梅梢新雪。驾白麒麟，鞭青鸾凤，次第孤山客。吾今西啸，寄诗先与逋仙说。
蜀山（在吴兴弁山南十里）
徐贲（元代）

喧嚣厌已久，闲居喜兹遂。
茅茨起高明，涧道入深邃。
凿牖通震方，开扉面离位。
藩编槿杂篁，壁补萝牵荔。
井榈旋解苞，田植齐吐穗。
溪山固可娱，风雨亦足庇。
到日始八九，良友得三二。
客情卒难惬，人性颇烦记。
时具茶果招，或携酒肴馈。
感激壮岁心，慰藉平生意。
兹欲寻幽期，弗暇理尘事。
诸方未遍游，近处聊一至。
指引赖苾刍，随行有童稚。
陟怯危磴欹，瞰讶颓冈陂。
褰蔓悟险途，披丛见倾隧。
缓流似矜清，旧藏欲呈瑞。
变绿乱蔌蔫，发蠙老叶醉。
深村羁旅绝，荒山古祠掞。
厓攒紫阁阴，松映绮疏致。
圣像委蒙尘，灵幡飒惊吹。
青史失记名，朱榜但题谥。
庭空众草罗，地僻百虫蚑。
鸣禽语供弦，飘云影翻帜。
萤停暗帷灯，蜗篆仆碑字。
柏癭蟠轮囷，瓠子悬重膇。
乔林神鸦号，卑薄鬼蝶戏。
甃虚泉脉通，级夷石发被。
怒蛙恒瞋睛，痴螳忽掉臂。
鼠行黠无声，蚁旋驯有次。
坏柱腐耳垂，败几蒸眼渍。
丝扬罥蟏蛸，磷飞见魑魅。
螟蚀供后花，猿窥祭余器。
浮烟不熏炉，溜雨常停觯。
崩垣窜惊麕，崇檐巢恶鵋。
野蒿食复生，园枣啄将坠。
牧笛秋霜清，樵歌晚风迟。
岚光疑积愁，谷气如发喟。
对景独感怀，览物各求类。
臞祝劳远陪，慵仆倦久侍。
归时群动息，日脚在平地。
书孝方与兰西书后 其二
丘逢甲（清代）

何方著足许吾徒，如此江山净土无。冻雀哄群嬉坏幕，饥鹰趋食掠平芜。

干卿甚事寒池水，置我休持热火炉。风雪满天尘满地，可容垂钓老江湖。
杂曲歌辞。杨柳枝
和凝（五代）

软碧摇烟似送人，映花时把翠眉颦。

青青自是风流主，漫飐金丝待洛神。

瑟瑟罗裙金缕腰，黛眉偎破未重描。

醉来咬损新花子，拽住仙郎尽放娇。

鹊桥初就咽银河，今夜仙郎自性和。

不是昔年攀桂树，岂能月里索姮娥。
去非尉曹于廨舍；之侧凿池种竹为亭其上名日
赵蕃（宋代）

旧日南州于去非，一官黄绶不嫌卑。
要为宾主壶觞地，因著胸中水竹期。
怪底不同东野耄，政由深得退之奇。
过君池草生春日，忆我丛篁长夏时。
须菩提赞
释智愚（宋代）

持贝叶，倚瘦藜。解空未尽，说是说非。无端引惹憍尸。
过马伏波墓
张衍懿（清代）

漆水东流绕墓田，伏波埋土几千年？西风但见吹残鬣，南海犹闻畏跕鸢。

岂有明珠来戚里，空留铜柱在炎天。功成未得云台画，回首荒原一惘然。
八声甘州（和刘仓贺蜀捷）
李曾伯（宋代）

自六朝、用武诧荆州，襟喉重疆陲。更西风似箭，峡江如线，事势陲陲。须仗中流砥柱，天付治平谁。甚矣吾衰矣，将老东篱。

休说纷纷往梦，任阴平邓艾，骆谷姜维。向棋边聊且，官事了痴儿。雨未阴、毋忘户牖，挂长绳、系不住铜仪。空遐想，桃源春媚，安得追随。
送昭文刘少卿移知南海
赵抃（宋代）

世绪传英德，时才播令名。锦裀终袭庆，桂籍旧升荣。

仕路登优绩，朝闺服俊声。风猷著台阁，操尚冠簪缨。

坟衍方谋学，冰霜未底清。分忧膺阃寄，颁教洽舆情。

会府资谋计，中闱念笃诚。汉庭当继好，戎帐去修盟。

通币旋君节，飞刍拥使旌。舟车勤转漕，仓廪庆丰盈。

廉士祈甄用，贪官愧窜惊。凤书来辇毂，熊轼镇荆衡。

压境无喧讼，连畴近力耕。腾谣闻五裤，行乐护千兵。

道路纤尘绝，人家协气生。涣恩飞睿诏，华序拜名卿。

更直群书府，于宣百粤城。祖筵徒恋恋，仙舸重行行。

预想歌来暮，前期报政成。上心方简注，元鼎伫和羹。
寄题程元成纷事山居三咏·葵心堂
杨万里（宋代）

人笑戎葵定自痴，不愁曦景蚕兼迟。
便令隔雾光难到，也则倾心苦为谁。
卫足平生非我志，向阳一点只天知。
话头试问伯休父，休父丹衷便是葵。
新春恭奉皇太后驾幸圆明园 其二
弘历（清代）

谁道仙家别有京，依依爱日永蓬瀛。鸣春鸟择昌条语，画水鱼穿嫩藻行。

炬为迎蟾莲万朵，梅因饯腊玉千茎。芳年合有新诗咏，物物春台揔向荣。
洞仙歌
胡翼龙（宋代）

半栏花雨。是夜来凭处。梦过溪桥逢柳住。乱莺声残酒醒，正是关情，山枕上、吟就回纹锦句。

归鸿应别浦。绿涨弥茫，早近湖阴唤船路。览芳菲，歌窈窕，独立落根，剩一掬、间情凄楚。欲待折、微馨寄相思，又生怕相思，带将春去。
架壁
许志仁（宋代）

架壁珍藏万古书，世间清绝在吾庐。
绿瓶香破分家酿，曲圃云吾翦露蔬。
白日渐随秋意短，故人尽向老来疏。
今年种得回峰菊，乱点东篱玉不如。
初夏西山道中绝句 其四
文昭（清代）

药阑东畔菜畦西，缓辔垂鞭信马蹄。粉蝶一双花里出，飞飞故著帽檐低。
晨谒感怀
宋庠（宋代）

早拂华簪谒冕旒，五更残点便鸣驺。
星沈长乐钟声外，月挂觚鸣阙影头。
弱翮讵堪仪振鹭，孤怀终欲信群鸥。
更惭晨坐鸿枢府，容鬓先于省树秋。
雨中看梅西碛即事 其十
李流芳（明代）

灵岩山下雨绵绵，香径琴台云接连。忽忆秋山黄叶路，松风水月梦中禅。
新晴西园散步四首
杨万里（宋代）

久雨令人不出门，新晴唤我到西园。
要知春事深和浅，试看青梅大几分。
偈颂七十六首
释师范（宋代）

劫灰飞尽见灵踪，突兀凌霄对五峰。
意在目前谁共委，相同扶起旧家风。
冉氏烹狗记
崔述（清代）

县人冉氏有狗而猛，遇行人辄搏噬之；往往为所伤。伤，则主人躬诣谢罪，出财救疗之。如是者数矣。冉氏以是颇患苦狗；然以其猛也，未忍杀，故置之。

刘位东谓余曰：“余尝夜归，去家门里许，群狗狺狺吠，冉氏狗亦迎而吠焉。余以柳枝横扫之，群狗皆远立，独冉氏狗竟前欲相搏；几伤者数矣。余且斗且行，过冉氏门而东，且数十武，狗乃止。当是时身惫甚，幸狗渐远，憩道旁良久始去；狗犹望而吠也。既归，念此良狗也，藉令有仇盗夜往劫之，狗拒门而噬，虽数人能入咫尺地哉！闻冉氏颇患苦此狗，旦若遇之于市，必嘱之使勿杀；此狗累千金不可得也。

“居数曰，冉氏之邻至。问其狗，曰：‘烹之矣！’惊而诘其故，曰：‘日者冉氏有盗，主人觉之，呼二子起操械，共逐之；盗惊而遁。主人疑狗之不吠也，呼之不应，遍索之无有也。将寝，闻卧床下若有微息者，烛之，则狗也，卷屈蹲伏，不敢少转侧，垂头闭目，若惟恐人之闻其声息者。主人曰：‘嘻，吾向之隐忍而不之杀者为其有仓卒一旦之用也，恶知其搏行人则勇而见盗则怯乎哉！’以是故，遂烹之也。”

嗟乎，天下之勇于搏人而怯于见贼者，岂独此狗也哉！今夫市井无赖之徒，平居使气，暴横闾里间，或窜名县胥，或寄身营卒，侮文弱，凌良懦，行于市，人皆遥避之；怒则吸其群，持械圜斫之，一方莫敢谁何，若壮士然。一旦有小劫盗，使之持兵仗入府廨防守，不下百数十人，忽厩马夜惊，以为贼至，手颤颤，拔刀不能出鞘；幸而出，犹震震相击有声；发火器，再四皆不然；闻将出戍地，去贼尚数百里，距家仅一二舍，辄号泣别父母妻子，恐不复相见；其震惧如此，故曰：“勇于私斗而怯于公战。”又奚独怪于狗而烹之？嘻，过矣！

虽然，畜猫者欲其捕鼠也，畜狗者欲其防盗也，苟其职之不举，斯固无所用矣；况益之以噬人，庸可留乎！石勒欲杀石虎，其母曰：“快牛为犊多能破车，汝小忍之！”其后石氏之宗卒灭于虎。贪牛之快而不顾车之破尚不可，况徒破车而牛实不快乎！然而妇人之仁今古同然。由是言之，冉氏之智过人远矣。

人之材，有所长则必有所短；惟君子则不然。钟毓与参佐射，魏舒常为画筹；后遇朋人不足，以舒满数，发无不中，举坐愕然。俞大猷与人言，恂恂若儒生；及提桴鼓立军门，勇气百倍，战无不克者。若此者固不可多得也。其次，醇谨而不足有为者。其次，跅弛而可以集事者。若但能害人而不足济事，则狗而已矣！

虽然，吾又尝闻某氏有狗竟夜不吠，吠则主人知有盗至；是狗亦有过人者。然则搏噬行人而不御贼，虽在狗亦下焉者矣。
采蕨
方岳（宋代）

野烧初肥紫玉圆。枯松瀑布煮春烟。
偃徐妙处元无骨，钩弋生来已作拳。
蚤韭不甘同臭味，秋莼虽滑带腥涎。
食经岂为儿曹设，弱脚寒中愁未然。
邓帅寄梅并山堂酒
曾几（宋代）

甓社湖边路，诗筒得报回。
旧时云液酒，新岁雨肥梅。
不是园官送，真成驿使来。
鬓毛都白尽，更著此花催。
陪诸公游文雅台憩法云寺二首 其一
汪藻（宋代）

旅泊值秋晚，登临良亦佳。高台始基谁，未觉岁月遐。

维梁汉宠弟，非复莩附葭。鸣鞭白云上，宝髻翻千鸦。

樽前第词客，坐使屈宋衙。秖今竟何有，芜没荒烟斜。

秦墟仆翁仲，楚俗悲章华。空馀古招提，老庞伴丹霞。

花气侵客袂，松声满邻家。凄凉劫灰地，半似篁竹遮。

坐久雁横野，炊烟映檐牙。似闻睢阳曲，尚作儿童哗。

惜无斗酒酬，水厄空尝茶。
题蒋帝庙二首 其二
蒋静（宋代）

钟阜巍巍插太虚，祠堂高拱此山墟。谁言荒草埋青骨，时有仙风扫旧庐。
踏莎行·蓂荚飞双
翁溪园（宋代）

蓂荚飞双，桂分缺二。金风已肃深秋意。萱庭戏彩恰称觞，蕊宫仙子天台裔。鹤发童颜，龟龄福备。孩儿书额添三字。常将机训付儿孙，取青行拥潘舆侍。
喜迁莺·利名抛却
佚名（宋代）

利名抛却。入广莫乡闾，委蛇盘礴。水曲山隈，烟村云屋，随分葛礴藜藿。任他玉堂轩冕，争似茅庐丘壑。志廖廓。向东篱消遣，西园吟酌。绵邈。无为作。不遇个人，何处谈玄略。书笈琴囊，石坛瓦鼎，此外并无真乐。幽雅淡然风范，端的凭谁光烁。自消索。有一溪松月，千年猿鹤。
颂古一百二十一首 其九十六
释宗杲（宋代）

口是祸门，电激雷奔。娑竭出海，震动乾坤。
浣溪沙
曹勋（宋代）

玉柱檀槽立锦筵。低眉信手曲初传。凤凰飞上四条弦。

杨柳已吹三叠韵，何须人在九江船。夜凉人与月婵娟。
谢阮儒隐为画墨梅床屏
王迈（宋代）

畸人平生偏爱奇，爱梅成癖不可医。书带堂前忽见之，相羊不去燃吟髭。

今夕何夕秋为期，芙蓉映日红葳蕤，篱菊傲霜纷离披。

南枝春信未有涯，安得此粲对酒卮。元是大阮解作无声诗，写梅幻相为娱嬉。

想当解衣盘礴下笔时，吸取清气入肝脾。先融雪岭作墨池，坐变秋阳成春晖。

使我初见浑不疑，旋觉风骨全是颜容非。恍如胭支马上坐明妃，缁尘生汗白玉肌。

又如鸱夷船底载西子，烟波惨淡双蛾眉。雪堂仙去渺莫追，补之位置传者谁。

君今此宝世间希，芒端寒燠巧推移。花神上诉真宰悲，何为苦泄造化机。

我有东绢滑如脂，装潢为屏作枕帏。平章众画何品宜，笑我嗜好与君相背驰，不爱崇桃积李斗芳菲。

请君快扫横斜竹外枝，岁寒心事正要渠相知。
六州歌头·维摩病起
刘克庄（宋代）

维摩病起，兀坐等枯株。清晨里，谁来问，是文殊。遣名姝。夺尽群谁色，浴才出，酲初解，千万态，娇无力，困相扶。绝代佳人，不入金张室，却访吾庐。对茶铛禅榻，笑杀此翁臞。珠髻金壶。始消渠。忆承平日，繁华事，修成谱，写成图。奇绝甚，欧公记，蔡公书。古来无。一自京华隔，问姚魏、竟何如。多应是，彩云散，劫灰馀。野鹿衔将谁去，休回首、河洛丘墟。漫伤春吊古，梦绕汉唐都。歌罢欷歔。
郑宋用前韵见示因亦和答四首
韩元吉（宋代）

天巧由来不露机，冰澌剪出万花飞。
琼珰似识汉川女，瑶瑟更逢湘浦妃。
秋宫辞
王镃（宋代）

蝉噪凉生玉漏秋，梦回空忆到龙楼。
妾身恨不如黄叶，得趁流泉出御沟。
涧舖岭
赵蕃（宋代）

登山自不恶，飞雪况相仍。
照映惭非璧，攀援笑引绳。
向来闻矻矻，今日上层层。
可但长安道，骑驴觅句能。
小重山·堪叹犊儿堪叹牛
王哲（金朝）

堪叹犊儿堪叹牛。若还省我语，是同流。性如灯烛命如油。相滋引，明焰出山头。照破一齐休。前程除险路，没深沟。这回与你说根由。成功行，蓬岛永无忧。
同王梦楼太守高旻寺看菊
达瑛（清代）

何必东篱采，山房菊已开。无端诗思发，有约故人来。

冷艳依黄叶，幽香上绿苔。白头怜晚节，勤护晓霜催。
得友人俞玉汝书云客游建业月尝能致钱十万时方客溧阳感假尉事作诗寄玉汝
赵蕃（宋代）

士有孟东野，荐乃韩退之。五十才一尉，俸钱仍半支。

嗟予亦蹇者，白发方糟醨。因声谢吾友，十万亦多为。
和邹南皋先生寄示三诗 其一 共一家
曹于汴（明代）

土坼田分畛，冰消水共池。怪来关切甚，原未隔毫丝。
酬顾况见寄
包佶（唐代）

于越城边枫叶高，楚人书里寄离骚。

寒江鸂鶒思俦侣，岁岁临流刷羽毛。
眼儿媚 开缄
丁澎（清代）

银钩和泪折琼枝。又寄断肠词。开缄何物，几颗红豆，一袅乌丝。

鸳鸯倒押宜春字。此意费寻思。分明说与，海棠开后，燕子来时。
九日
王勃（唐代）

九日重阳节，开门有菊花。
不知来送酒，若个是陶家。
南剑州
黄卓（宋代）

化成丹碧出鳌头，独点闽川最上游。
两剑合来灵一境，双溪分处带三州。
金陵杂兴二百首
苏泂（宋代）

碧烟腾上青松树，下有仙人此炼丹。
丹成不愿千千岁，乞与前生一味闲。
赞历代天师·第二十六代讳嗣宗
白玉蟾（宋代）

朱砂鼎里炼金晶，默祷天皇入紫冥。
月落半山丹井水，猿声惊断满天星。
小斋四花·菊
仇远（元代）

晶晶雪前黄，矫矫霜下杰。
秋香宁可衰，相与全晚节。
游金山寺
陈墀（明代）

廿年奔走负山游，此日登临夙愿酬。石洞云深僧梦稳，江门风急浪花浮。

荒台古塔前朝寺，青雀黄龙两岸舟。览胜问奇归去晚，钟声月色共悠悠。
赠州守
吴芾（宋代）

天赋奇才属意深，一时人望冠儒林。
文章世有中和气，政术家传清白箴。
屏翰岂能淹大手，江山聊助发高吟。
寒梅已有调羹意，寿斚何妨且满斟。
虞美人 春愁
陈亮（宋代）

东风荡扬轻云缕。时送萧萧雨。水边台榭燕新归。一口香泥湿带、落花飞。

海棠糁径铺香绣。依旧成春瘦。黄昏庭院柳啼鸦。记得那人和月、折梨花。
古风其三十六
李白（唐代）

抱玉入楚国。
见疑古所闻。
良宝终见弃。
徒劳三献君。
直木忌先伐。
芳兰哀自焚。
盈满天所损。
沉冥道为群。
东海泛碧水。（泛一作沉）
西关乘紫云。
鲁连及柱史。
可以蹑清芬。
(此诗一作
□来荆山客。【竭立换去】
谁为珉玉分。
良宝绝见弃。
虚持三献君。
直木忌先伐。
芬兰哀自焚。
盈满天所损。
沉冥道所群。
东海有碧水。
西山多白云。
鲁连及夷齐。
可以蹑清芬。)
康不领此诗又有许梅谷者仍求再赋长律
赵孟坚（宋代）

浓写花枝淡写梢，鳞皴老干墨微焦。
笔头三踢攒成瓣，珠晕一圆工点椒。
妆缀蜂须拟笑靥，稳拖鼠尾施长条。
尽吹花侧风初急，犹带枝头雪未消。
松竹衬时明掩映，水波浮处见飘飖。
黄昏时候朦胧月，清浅溪山长短桥。
闹裹相挨如有意，静中背立似无聊。
笔端的皪明非画，轴上纵横不是描。
顿觉坐来春盎盎，因思行过雨潇潇。
从头总是汤杨法，拚下工夫岂一朝。
干帘席
释师观（宋代）

卷起帘来见天下，千古丛林作话{左木右霸}。
承天今日再堤撕，一段风光无缝罅。
慧光寺二首
李山甫（唐代）

梦游山寺有余清，邂逅来游却自惊。
珍重秋风知客意，又吹好梦到江亭。
赠张伯益
梅尧臣（宋代）

张伯益，风义自足常游遨，醉弹琵琶声嘈嘈。雷车急辊蛟龙号，曲终放拨解紫绦。

勇气索笔作小篆，李斯复出秦碑高。不数宣王石鼓文，快健欲敌横磨刀。

弈棋丝桐且置之，众善多取精神劳。
谢赠《余菊庵书画集》赋呈
李浩（唐代）

海棠花馆报春来，艺苑奇英手自栽。隶籀渊源书味古，丹青蹊径匠心开。

慕陶人淡真如菊，抱璞风高耻自媒。名重岭南仍野老，不因人热不矜才。
示明禅者
释智愚（宋代）

面壁风规久寂寥，儿孙旋旋立新条。
不知断臂缘何事，血洒空庭雪未消。
吊草堂禅师
李洞（唐代）

杖屦疑师在，房关四壁蛩。贮瓶经腊水，响塔隔山钟。

乳鸽沿苔井，斋猿散雪峰。如何不见性，倚遍寺前松。
小瀛洲
李麟祥（明代）

瀛洲一块水镜开，别是蓬壶圻泐来。东鞭西弭悬日月，青天白昼吼风雷。

齐谐吊诡志不得，或汩或没水长齧。如狮如象如虬形，倏忽鬼神潜出入。

自从娲氏百炼成，派分龙门禹穴名。秋深岁月蛟龙长，茫茫海岛四无垠。

最恨祖龙蓦着鞭，永弃江岸几千年。鲛人婺妇浑不管，蒸云吐雾带花眠。

说恁牢骚松溪子，顾我谑浪情不已。留此瀛洲作话传，一咏一觞振如此。

迩后杂遝罕逢迎，长松落日枕孤城。明月在天还自照，野花流水逐春生。

至今说与浪游人，浮云苍狗君勿论。但使长江片石在，兹君伴奂老乾坤。
上王晋卿
王诜门客（宋代）

几年流落向天涯，万里归来两鬓华。
翠袖香残空浥泪，青楼云渺定谁家。
佳人已属沙吒利，义士今无古押衙。
回首音尘两沉绝，春莺休啭沁园花。
读庄子六绝句·其四
李纲（宋代）

濠上观鱼适意时，从容鱼乐独心知。
何须更问鱼非我，能见鱼游复是谁。
过黄州访东坡雪堂遗迹拟作
陈藻（宋代）

谪来谁作久长居，便拟明朝归旧庐。
诵遍离骚情不已，读残鵩旧恨如初。
斯翁直是忧黎庶，到处仍看似里闾。
父老无人堪问讯，黄昏立马转踌躇。
杂诗
孔融（魏晋）

岩岩钟山首，
赫赫炎天路。
高明曜云门，
远景灼寒素。
昂昂累世士，
结根在所固。
吕望老匹夫，
苟为因世故。
管仲小囚臣，
独能建功祚。
人生有何常，
但患年岁暮。
幸托不肖躯，
且当猛虎步。
安能苦一身，
与世同举厝。
由不慎小节，
庸夫笑我度。
吕望尚不希，
夷齐何足慕。
柏林院
范成大（宋代）

胡来胡现劫灰深，风鼓三灾海印沈。
急过当年无佛处，庭前空有柏森森。
用王去非侍郎韵二首送林元质提干秩满造朝并
刘克庄（宋代）

叔季滔滔未见刚，每闻健论意差强。
向来曾劾灯笼锦，老去聊凝画戟香。
世运横流安所止，圣朝未舍岂容藏。
几回欲上铃斋谒，衰病无因可去乡。
澄灵散圣山居偈如宝藏主求和
梵琦（元代）

因僧问我西来意，我话山居是几年。佛祖位中休著脚，凡愚社里且随肩。

三间屋子藏山坞，万树松花照石泉。旷大劫来无改变，阿难依旧世尊前。
和陈天予卜居二首
吴芾（宋代）

夫子有直气，声名重如山。
上书遭放逐，去国知几年。
伤弓念投林，失水思潜渊。
但期归里社，问舍仍求田。
迨兹是卜筑，占胜郊野间。
梅竹映左右，溪山绕后前。
且欣轮奂美，碧瓦生青烟。
莫叹经营苦，绿鬓成华颠。
君虽欲退处，天岂容久闲。
会起佐明主，四海俱晏然。
寿懒庵赵先生十首 其八
陈元晋（宋代）

书生栖大厦，燕贺愧无从。嵩高乏嘉颂，何以祝我公。

一节贯岁寒，愿似南山松。下有千岁苓，尝许气味同。
呈宜之兄八首
赵蕃（宋代）

兄今得太末，去弟不数驿。
弟官蛮夷中，何啻限南北。
白马篇
辛德源（隋代）

任侠重芳辰，相从竞逐春。金羁络赭汗，紫缕应红尘。

宝剑提三尺，雕弓韬六钧。鸣珂蹀细柳，飞盖出宜春。

遥见浮光发，悬知上头人。
陪诸先辈题名登春台臞轩即席次故相陈魏公韵
刘克庄（宋代）

遨头唱首各高深，才薄难披作赋襟。
已觉莺花成一梦，尚贪萤雪竞分阴。
即今空负台莱意，宿昔曾赓殿阁吟。
北望钧天搔白首，区区终有祝尧心。
次太子太傅余公登镇朔楼韵三首 其三
李东阳（明代）

北来风物感重游，又上孤城百尺楼。白骨川原遗旧恨，荒田禾黍动新愁。

华夷地仰威名重，台省官兼位望优。从此黄河南下路，不教胡马饮长流。
辛巳仲春游岩有感
梁惠（明代）

落魄泷城十五春，回头梦觉水□身。月当劫蚀光犹在，棋到残敲著始神。

古洞烟霞藏石角，灵岩风雨出龙津。念知此后名山约，添得纱笼一事新。
闻常伯韩公下世感赋
姜特立（宋代）

六义湮沦吾道东，敢将见处与人同。
后持不遇东坡老，前辈今无南涧翁。
四偈真能垂具眼，瓣香端欲嗣宗风。
遗编一见如生面，怅望新阡恨不穷。
静轩卷
李孝光（元代）

沈沈院落无人语，燕子归来柳絮初。行绕东池日卓午，春风吹乱一床书。
河西务钱郎中邀饮歌以赠
陈天资（明代）

大夫为人崇谦抑，舟中枉顾始相识。同年张愿是同乡，邀我登堂候颜色。

虎丘禹穴聚奇伟，龙汉延津在胸臆。斯文相识即相亲，谈论无方亦无极。

平生尚友颜平原，临是平原真墨刻。高吟朗诵好文章，斗采投琼令行亟。

君举空杯我举满，主人怯饮客不管。风霜何事苦生寒，谈笑忘怀各自煖。

台人来报更已深，相辞上马月如浣。归到舟中睡不成，但有台斗相陪伴。
脩仁道中微雨峭寒荒山古道间桃花盛开因偶成小诗
李光（宋代）

古道逢元夕，荒山惨暮烟。桃花虽作意，未是艳阳天。
永思堂为前人赋
邓林（宋代）

三载裹麻制易终，百年孤露恨难穷。劬劳未报生身德，富贵长思汗马功。

纵使天荒并地老，誓全子孝与臣忠。题诗拟续南陔什，只愧才疏语不工。
寄春卿
彭汝砺（宋代）

相约童稚间，遂成岁寒图。奈何离别多，各自东西隅。

我心明月轮，子志青松株。明月千里光，岂为吴越殊。

青松四时心，岂为风霜枯。相思不相见，作诗报区区。
濑上贞女祠
周文璞（宋代）

估客征夫上野桥，锦缡玉瑱亦萧条。
人间多少乘除事，到了英雄恨不消。
水仙子·眼前花怎得接连枝
乔吉（元代）

眼前花怎得接连枝，眉上锁新教配钥匙，描笔儿勾销了伤春事。闷葫芦铰断线儿，锦鸳鸯别对了个雄雌。野蜂儿难寻觅，蝎虎儿干害死，蚕蛹儿毕罢了相思。
太平有老僧顷见大本禅师掩门久不出乃书其壁
释德洪（宋代）

跛脚阿师六世孙，毗陵古寺独关门。也知祖是陈尊宿，平昔高风宛尚存。
蹭蹬
陆游（宋代）

少慕功名颇自奇，一生蹭蹬鬓成丝。
市楼酒美贫何预，斗柄春回老不知。
黑帜游魂应有数，白衣效命永无期。
鱼梁东畔牛栏北，举世谁能识此悲？
寿制使董侍郎
程公许（宋代）

秋云阴阴压边城，秋风飒飒飞边尘。
淮堧夕烽连岘首，往来羽檄无时停。
那筹楼上一长啸，环六十郡皆阳春。
老翁哺儿夸说尹，连年我禽歌即盈。
皇明如在殿西角，恩许借留为福星。
六弧标庆当拨度，载途鼎沸歌谣声。
请公细酌成都酒，拄笏看度西山云。
只将祭酒瞪目意，坐镇坤轴如砥平。
可怜儿辈见坎井，孰知我公身心廷。
天生人物关运数，岂为尔较山重轻。
淅江时巡今四叶，上流地险如建瓴。
强敌逆天久就厌，力困尚逞牙距狞。
胆折栈云不敢向，介胄酣眠宵彻明。
雅知折冲妙方略，胸中历历不啻行。
我闻四海如一体，手足谁异元相亲。
痒疴何适不关我，仁者顷刻字得宁。
吾皇盛德尧舜主，包瑕匿垢韬厥灵。
一朝震怒诏薄伐，天戈所指壶浆迎。
西南倚公九鼎重，草木亦自知威名。
宝书斑斓真学士，阵图反授诸将军。
频来宠光赫奕一，富有学问规经纶。
蜀才自昔比齐鲁，公既崇学扬其文。
更须度外物外外，声病未可拘豪英。
蜀民生理日艰急，公既减贱矜其贫。
张弓何时可复弛，一分可宽宽一分。
蜀边储峙仅虚籍，公既檄吏探其囷。
餽粮千晨忧不断，渭上可无人杂耕。
蜀兵十万今有机，公既选练蒐其精。
将骄易置端在我，尾大安得平如衡。
公心浑如古井水，沄沄外物何关情。
公才信是涧壑松，大厦安乐扶其倾。
勿谓蜀汉弹刃土，酂侯用这开西京。
间关武侯说良苦，千古大分垂彤青。
愿公为国一引手，饥食渴饮心经营。
从前规模会展拓，盖世事业看峥嵘。
旆旌扬风出子午，笳鼓动地超三秦。
毋使酂侯武侯得专美，蜀山岂无齐之石可磨亦可铭。
少徐带砺河山盟，命圭相印酬元勋，
胙士奕叶疏恩荣。却归麻坛之山命仙侣，
脯麟酌醴一曲歌长生。
自苏台旋里青阳道中次渔洋山人韵四首 其一
曹家达（清代）

扁舟来往处，相望水边楼。欲住榜人发，回头烟树秋。
宫词 其五十
王圭（唐代）

琐声金掣阁门环，帘捲真珠十二间。别殿春风呼万岁，中丞新押散朝班。
初秋夜坐
李世民（唐代）

斜廊连绮阁，初月照宵帏。塞冷鸿飞疾，园秋蝉噪迟。

露结林疏叶，寒轻菊吐滋。愁心逢此节，长叹独含悲。
夜寒觉有霜
郑刚中（宋代）

不胜孤洁寒窗月，分外清圆远寺钟。后圃便当收橘柚，无疑侵晓一霜浓。
雪晴后书怀
虞俦（宋代）

烂银白璧遣谁收，米尽家家典破裘。
应为溪桥添晓溜，岂怜野破有横舟。
侵凌蓬鬓霜千丈，浮动梅梢月一钩。
岁晚风光天必相，未甘亭上话三休。
送富侍者入京
释月涧（宋代）

灼然要敌王公富，挨到无锥卓地时。万里秋空双眼豁，不知身在御楼西。
五弦行
韦应物（唐代）

美人为我弹五弦，尘埃忽静心悄然。
古刀幽磬初相触，千珠贯断落寒玉。
中曲又不喧，徘徊夜长月当轩。
如伴风流萦艳雪，更逐落花飘御园。
独凤寥寥有时隐，碧霄来下听还近。
燕姬有恨楚客愁，言之不尽声能尽。
末曲感我情，解幽释结和乐生。
壮士有仇未得报， 拔剑欲去愤已平，夜寒酒多愁遽明。
春月观省属城始憩东西林精舍
韦应物（唐代）

因时省风俗，布惠迨高年。建隼出浔阳，整驾游山川。

白云敛晴壑，群峰列遥天。嵚崎石门状，杳霭香炉烟。

榛荒屡罥挂，偪侧殆覆颠。方臻释氏庐，时物屡华妍。

昙远昔经始，于兹閟幽玄。东西竹林寺，灌注寒涧泉。

人事既云泯，岁月复已绵。殿宇馀丹绀，磴阁峭欹悬。

佳士亦栖息，善身绝尘缘。今我蒙朝寄，教化敷里廛。

道妙苟为得，出处理无偏。心当同所尚，迹岂辞缠牵。
菩萨蛮·缥缈飞来双彩凤
张孝祥（宋代）

缥缈飞来双彩凤。雨疏云淡撩清梦。兰薄未禁秋。月华如水流。采香溪上路。愁满参差树。独倚晚楼风。断霞萦素空。
和北都王宣徽赠觉海大师
范纯仁（宋代）

心镜如如绝断常，人天魔怨讵能伤。本来面目超诸相，自在威能遍十方。

石火电光随事过，龟毛兔角竟谁长。真风到处堪行化，何必江西选佛场。
寄王成叟
韩淲（宋代）

复从章贡回，满谓可邂逅。偶从青岩游，失此一知旧。

摩挲所留字，和韵若金奏。至今殷遗音，寤寐错昏昼。

人生竟何为，妙处匪声臭。空馀丘壑心，流枕而石漱。

经年强饭否，安得日相就。市廛多犬鸡，墟落易豺兽。

源深则溪清，林迥山必秀。缄辞寄春风，思君令人瘦。
会稽杨梅雄天下其佳者皆出项里相传项羽乡里
王铚（宋代）

越山杨梅最珍美，人杰地灵生项里。
江东庙食忆至今，应缘似项重瞳子。
南方炎威无时穷，落在故乡草木中。
请看枝头万点火，犹是咸阳三月红。
摧刚作柔随物转，妇人之仁仍可见。
风姿和味说难名，颜色与香收易变。
炎炎夏日帘影垂，玷污玉笋明瓠犀。
映出越女天下白，压倒骊山生荔枝。
金鼎夺胎尤出类，万人口腹非其对。
外丹须要内丹成，任君封树连园买。
望秦川
胡斗南（宋代）

绿意横塘腻，春痕夹岸肥。轻舟又向渡头移。恰是桃花落后雨来时。

烟积溶溶恨，云添渺渺思。鲤鱼风信未全非。可有莫愁双桨趁潮归。
感旧
黄景仁（清代）

唤起窗前尚宿醒，啼鹃催去又声声。
丹青旧誓相如札，禅榻经时杜牧情。
别后相思空一水，重来回首已三生。
云阶月地依然在，旧逐空香百遍行。
拨不断·自叹
王和卿（元代）

恰春朝，又秋宵。春花秋月何时了？花到三春颜色消，月过十五光明少。月残花落。
茂书记归闽 其一
释居简（宋代）

出岭新吟问老铦，丹青费尽笑无盐。涧阴雪立寒更尽，才识元戎玉帐严。
答山驿梦
白居易（唐代）

入君旅梦来千里，闭我幽魂欲二年。

莫忘平生行坐处，后堂阶下竹丛前。
沁园春•美人乳
董以宁（清代）

拊手应留，当胸小染，两点魂销。讶素影微笼，雪堆姑射，紫尖轻晕，露滴葡萄。

漫说酥凝，休誇菽发，玉润珠圆比更饶。开襟处，正粉香欲籍，花气难消。

当年初捲芳髫。奈坟起、逾丰渐欲高。见浴罢铜洼，罗巾掩早，围来绣袜，锦带拴牢。

逗向瓜期，褪将裙底，天壤何人吮似醪。幽欢再，为娇儿抛下，湿透重绡。
留师崇法院
丁宝臣（宋代）

濒湖三寺倚峥嵘，梵刹相高对县城。
楼殿尽知随处盛，水林独爱此中清。
翦开木末檐牙出，凿破岩腰磴道成。
悟得祖师心印法，禅僧遥指塔灯明。
竹枝歌
苏辙（宋代）

舟行千里不至楚，忽闻竹枝皆楚语。
楚言啁哳安可分，江中明月多风露。
扁舟日落驻平沙，茅屋竹篱三四家。
连春并汲各无语，齐唱竹枝如有嗟。
可怜楚人足悲诉，岁乐年丰尔何苦。
钓鱼长江江水深，耕田种麦畏狼虎。
俚人风俗非中原，处子不嫁如等闲。
双鬓垂顶发已白，负水采薪长苦艰。
上山采薪多荆棘，负水入溪波浪黑。
天寒斫木手如龟，水重还家足无力。
山深瘴暖霜露乾，夜长无衣犹苦寒。
平生有似麋与鹿，一旦白发已百年。
江上乘舟何处客，列肆喧哗占平碛。
远来忽去不记州，罢市归船不相识。
去家千里未能归，忽听长歌皆惨栖。
空船独宿无与语，月满长江归路迷。
路迷乡思渺何极，长怨歌声苦凄急。
不知歌者乐与悲，远客乍闻皆掩泣。
招山僧
白居易（唐代）

能入城中乞食否，莫辞尘土污袈裟。

欲知住处东城下，绕竹泉声是白家。
和陶归园田居六首·其一
苏轼（宋代）

环州多白水，际海皆苍山。
以彼无尽景，寓我有限年。
东家著孔丘，西家著颜渊。
市为不二价，农为不争田。
周公与管蔡，恨不茅三间。
我饱一饭足，薇蕨补食前。
门生馈薪米，救我厨无烟。
斗酒与只鸡，酣歌饯华颠。
禽鱼岂知道，我适物自闲。
悠悠未必尔，聊乐我所然。
十四日从诸同官登西山郊坛冈次孟监务韵 其一
薛季宣（宋代）

催人暖律厌飞灰，高会莲灯懒重陪。閒到苏仙旧游处，熙熙不祇登春台。
遇湖州妓宋态宜二首
李涉（唐代）

曾识云仙至小时，芙蓉头上绾青丝。

当时惊觉高唐梦，唯有如今宋玉知。

陵阳夜会使君筵，解语花枝出眼前。

一从明月西沉海，不见嫦娥二十年。
绝笔
陈大雅（宋代）

胡柳陂中过，令人念战功。
兵交千骑没。血染一川红。
朱氏皆豚犬，唐家尽虎龙。
壮图成慷慨，掷剑向西风。
宿南一上人山房
施肩吾（唐代）

窗牖月色多，坐卧禅心静。青鬼来试人，夜深弄灯影。
华亭百咏·澱山
许尚（宋代）

殿阁辉金碧，遐观足画图。
维舟一登览，误涉小方壶。
双调·雁儿落带青江引
张养浩（元代）

喜山林眼界高，嫌市井人烟闹过中年便休官，再不想长安道。绰然一亭尘世表，不许俗人到。四面桑麻深，一带云山妙。这一塔儿快活直到老。
铭座
陆游（宋代）

天下本无事，庸人实扰之。
吾身本无患，卫养在得宜。
一毫不加谨，百疾所由滋。
人生快意事，噬脐莫能追。
汝顾不少忍，杀身常在斯。
深居勿妄动，一动当百思。
每食视本草，此意未可嗤。
赋诗置座右，终身作元龟。
阮郎归
徐照（宋代）

绿杨庭户静沉沉。杨花吹满襟。晚来闲向水边寻。惊飞双浴禽。

晚别后，忍登临。暮寒天气阴。妾心移得在君心。方知人恨深。
深冬坐雨
王苹（清代）

一年行且尽，双足暂相尊。芋熟零星火，门关冷落村。

寒随风势阔，泉赴雨声繁。知识都无益，茅堂谢屐痕。
杂咏一百首·张说
刘克庄（宋代）

玉检匪颁隆，珠帘餽遗通。
更挥谀墓笔，褒赞死姚崇。
次韵友人山居秋日就述鄙怀八首 其七
王祎（明代）

幽僻青岩中，结屋开荒畦。群山列左右，双涧鸣东西。

萧然守岑寂，环堵蓬蒿齐。兵戈遍天地，吾将托冥栖。
绝句赠初和甫
黄庭坚（宋代）

处士孤怀少往还，平时一刺字多漫。
能容著帽挥谈拂，可见高人礼数宽。
常父相率作吴丞相挽词 其一
孔平仲（宋代）

久倦调羹手，新寻辟谷方。谓还周衮绣，重补舜衣裳。

忽报中台拆，同嗟一鉴亡。森然栋梁气，今此掩黄肠。
陈省三重宴鹿鸣诗
郑孝胥（清代）

桂林一枝年最少，陵谷难移见高蹈。耿耿秋风晚节心，再及恩高拜明诏。

海外园田恐已荒，孤踪垂老且徜徉。当时送我投荒者，回首应怀北斗傍。
最明梦一善知识教训坚固参禅醒后亲绘供养越
释普宁（宋代）

千煅万炼工夫熟，感得梦见善知识。
力劝加工用行修，果获契悟心满足。
自彰丑恶自涂糊，佛祖仰望俱失色。
老僧更与添一重，急急如律令勑。
嵩阳宫汉封将军柏 其一
孙继皋（明代）

苍龙为干石为纹，鼎立亭亭傲白云。麟阁勋名今已尽，独留人说汉将军。
渡汉江
朱应登（明代）

鵁鶄鸂鶒绕船飞，翠筱青杉照晚晖。无限好怀消不尽，江南风景梦中归。
水调歌头（和平湖）
赵磻老（宋代）

梅仙了无讼，拄笏看西山。山涵秋晓，水光磨荡有无间。自是灵襟空洞，更望风云吞吐，浩渺白鸥闲。高诵远游赋，独立桂香阑。

谩常谈，如观水，要观澜。物情长在，人生何用苦求难。随我一觞一咏，任彼非元非白，唯放酒杯宽。富贵傥来事，天道管知还。
春近山中即事
陆游（宋代）

节物贫家有故常，春盘腊粥逐时忙。
悠悠岁月催双鬓，草草鸡豚荐一觞。
人意自殊平日乐，梅花宁减故时香？小园新展西南角，挂树青萝百尺长。
题钓台三贤堂
谢采伯（宋代）

辍帆谒肖像，衣冠非汉俦。
翩翩挂佛幡，小椟求香油。
庸衲资诳挂，良为先生羞。
后来跻两贤，几与逆祠侔。
扁堂失本旨，贻诮何时休。
盍归白而长，是正兹谬悠。
苦热因忆右史览揆之辰作此为寄
李攀龙（明代）

河朔风流避暑年，平台此日更翩翩。客惟枚叔元称叟，主自梁王雅好贤。

兔苑近含嵩少雪，雁池遥动广陵天。故人苦热心同渴，安得金浆共尔传。
采莲曲
萧纲（南北朝）

晚日照空矶，采莲承晚晖。
风起湖难渡，莲多采未稀。
棹动芙蓉落，船移白鹭飞。
荷丝傍绕腕，菱角远牵衣。
奉和鲁望渔具十五咏。罩
皮日休（唐代）

芒鞋下葑中，步步沈轻罩。既为菱浪飐，亦为莲泥胶。

人立独无声，鱼烦似相抄。满手搦霜鳞，思归举轻棹。
冯生画荷花
苏泂（宋代）

湖上看花意欲迷，年年花谢忆花时。
如今一见冯生画，早晚看花更不疑。
步出夏门行四首 其一 观沧海
王世贞（明代）

六神诸山，沦涟大壑。北风勃来，簸荡不息。帝命巨鳌，更负危揭。

冠簪东出，以为碣石。烛龙双眸，以为日月。下苞苍苍，浩荡靡极。

幸甚至哉，歌以咏志。
题宓庵壁
王洋（宋代）

西风吹彻菊花黄，唤我东篱泛一觞。
白发插花休笑我，年年汝亦负重阳。
题岳仲远所藏坡翁焦墨枯木竹石
龚璛（元代）

坡仙胸中非酒浇，吐出苍玉秋寥寥。忽然变化不可极，怒龙倒海拔沃焦。
寓居沣上精舍寄于张二舍人
韦应物（唐代）

万木丛云出香阁，西连碧涧竹林园。
高斋犹宿远山曙，微霰下庭寒雀喧。
道心淡泊对流水，生事萧疏空掩门。
时忆故交那得见，晓排阊阖奉明恩。
小市
陆游（宋代）

春风小市画桥横，桥北桥南次第行。
绝景惟诗号勍敌，闲愁赖第作长城。
楼台到处灵和柳，帘幙谁家子晋笙？薄暮归来渔火闹，放翁自笑欲忘情。
山丹五本盛开
陈宓（宋代）

今年丹荔逐南风，独有名花发旧丛。
似恨庭前绛囊少，殷勤来献绣球红。
忆伯兄
甘运瀚（清代）

隙驹不肯驻，驶景感深情。两地俱岁暮，一心愁月明。

相思及关塞，独立倚轩楹。有酒那堪把，芳樽徒自盈。
金州书事寄山中旧友
姚合（唐代）

安康虽好郡，刺史是憨翁。买酒终朝饮，吟诗一室空。

自知为政拙，众亦觉心公。亲事星河在，忧人骨肉同。

簿书岚色里，鼓角水声中。井邑神州接，帆樯海路通。

野亭晴带雾，竹寺夏多风。溉稻长洲白，烧林远岫红。

旧山期已失，芳草思何穷。林下无相笑，男儿五马雄。
秋夜
司马光（宋代）

浮云一消散，星斗粲长天。
浩露洒翠柏，清香生白莲。
体凉犹衣葛，耳静已无蝉。
坐久群动息，秋空唯寂然。
秋夜
黄庚（元代）

十分秋色满轩窗，景物凄清夜气凉。
筛月帘栊金琐碎，捣霜砧杵玉丁珰。
井梧叶脱无多影，岩桂花稠不断香。
坐到更深吟兴动，砚池滴露写诗狂。
悼陈伯修殿院 其二
黄裳（宋代）

喜从杨子过江湄，惹起浮生一段悲。不见武林吟笑侣，却来京口看铭诗。
苏幕遮•窗下听咳声
董以宁（清代）

粉罘罳，金屈戌。花影交加，昨夜扶行处。欲嗽还惊兰玉饫。

低锁轻喉，不放随风去。

怪重来，偏未遇。窗外濛濛，立尽三更雨。不是嗽声能听取。

便认衣香，难捉迷藏住。
重九林方伯主会泛江遂游枕峰寺分得林字
陈烓（明代）

酒阑閒拭目，列岫散浮阴。鹜带残霞断，风飘落叶深。

簪花三五客，倚竹短长吟。独鹤归来晚，钟声出梵林。
闻同年赵璞函殁于西川军营诗以哀之
郑沄（清代）

西望蚕丛路，年来羽檄飞。君行空万里，身死在重围。

报国文章尽，封侯事业非。他时看扫穴，谁唱凯歌归。
鸟妖诗
佚名（隋代）

独足上高台，茂草变为灰。欲知我家处，朱门当水开。